Γνωμοδότηση της Επιτροπής των Περιφερειών σχετικά με την "Ανακοίνωση της Επιτροπής με θέμα 'Η προώθηση της εκμάθησης γλωσσών και της γλωσσικής πολυμορφίας: Σχέδιο Δράσης 2004-2006'"

(2004/C 73/06)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την Ανακοίνωση της Επιτροπής με θέμα "Η προώθηση της εκμάθησης γλωσσών και της γλωσσικής πολυμορφίας: Σχέδιο Δράσης 2004-2006" (COM(2003) 449 τελικό)·

έχοντας υπόψη την επιστολή της Ευρωπαϊκής Επιτροπής της 24ης Ιουλίου 2003 με την οποία ζητείται η κατάρτιση γνωμοδότησης επί του θέματος, σύμφωνα με το άρθρο 265, πρώτη παράγραφος, της Συνθήκης περί ιδρύσεως της Ευρωπαϊκής Κοινότητας·

έχοντας υπόψη την απόφαση που έλαβε το Προεδρείο της την 1η Ιουλίου 2003 να αναθέσει στην επιτροπή "Πολιτισμός και Παιδεία" την κατάρτιση σχετικής γνωμοδότησης·

έχοντας υπόψη το έγγραφο εργασίας των υπηρεσιών της Επιτροπής: Η προώθηση της εκμάθησης γλωσσών και της γλωσσικής πολυμορφίας - Διαβούλευση (SEC(2002 1234)·

έχοντας υπόψη την έκθεση της Επιτροπής προς το Συμβούλιο - Οι συγκεκριμένοι μελλοντικοί στόχοι των εκπαιδευτικών συστημάτων (COM(2001) 59 τελικό) και το λεπτομερές πρόγραμμα εργασίας των επακόλουθων εργασιών σχετικά με τους στόχους των συστημάτων εκπαίδευσης και κατάρτισης στην Ευρώπη·

έχοντας υπόψη τη γνωμοδότησή της σχετικά με την έκθεση της Επιτροπής προς το Συμβούλιο - Οι συγκεκριμένοι μελλοντικοί στόχοι των εκπαιδευτικών συστημάτων (CdR 89/2001 fin)(1)·

έχοντας υπόψη τη γνωμοδότησή της με θέμα την Προώθηση και διαφύλαξη των περιφερειακών και μειονοτικών γλωσσών (CdR 86/2001 fin)(2)·

έχοντας υπόψη τη γνωμοδότησή της για το Ευρωπαϊκό Έτος Γλωσσών 2001 (CdR 465/1999 fin)(3)·

έχοντας υπόψη το ψήφισμα του Συμβουλίου "Εκπαίδευση και Θέματα Νεολαίας" της 14ης Φεβρουαρίου 2002 σχετικά με την προώθηση της γλωσσικής πολυμορφίας και της εκμάθησης γλωσσών στο πλαίσιο της υλοποίησης των στόχων του Ευρωπαϊκού Έτους Γλωσσών 2001·

έχοντας υπόψη το σχέδιο γνωμοδότησής της, (CdR 248/2003 rev.), που υιοθετήθηκε στις 2 Οκτωβρίου 2003 από την επιτροπή "Πολιτισμός και Παιδεία" (Εισηγήτρια: η κα Αnnette McNamara, Μέλος του Δημοτικού Συμβουλίου του Cork και της Περιφερειακής Αρχής του South West (IRL/EA)·

Εκτιμώντας ότι:

1) μία πραγματική Ευρωπαϊκή Ένωση των πολιτών και των λαών εκπορεύεται από την αμοιβαία κατανόηση, με την ευρεία έννοια, στην οποία συμπεριλαμβάνεται και η ικανότητα επικοινωνίας με τους γείτονές μας·

2) τα κράτη μέλη συμφώνησαν ορισμένους κοινούς στόχους, στο πλαίσιο των εργασιών τους επί "Συγκεκριμένων Στόχων για τα Συστήματα Εκπαίδευσης και Κατάρτισης", και έθεσαν τη βελτίωση των γλωσσικών δεξιοτήτων ως προτεραιότητα·

3) η γνώση γλωσσών αποτελεί προαπαιτούμενο επαγγελματικής, εκπαιδευτικής, πολιτισμικής και προσωπικής κινητικότητας, καθώς και ότι μια εξόχως ανταγωνιστική ευρωπαϊκή οικονομία απαιτεί ένα εργατικό δυναμικό το οποίο θα διαθέτει μια σειρά γλωσσικών δεξιοτήτων·

4) η βελτίωση και η διευκόλυνση της εκμάθησης γλωσσών προϋποθέτει την πεπειραμένη και καινοτόμο κατάρτιση των καθηγητών ξένων γλωσσών, καθώς και την καθιέρωση νέας παιδαγωγικής μεθοδολογίας·

υιοθέτησε ομόφωνα, κατά την 52η σύνοδο ολομέλειάς της, στις 19 και 20 Νοεμβρίου 2003 (συνεδρίαση της 20ής Νοεμβρίου), την ακόλουθη γνωμοδότηση.

1. Οι απόψεις της Επιτροπής των Περιφερειών

Γενικές απόψεις

Η Επιτροπή των Περιφερειών

1.1. επικροτεί το Σχέδιο Δράσης ως μία εξαιρετικά θετική συμβολή στην προώθηση της εκμάθησης γλωσσών και της γλωσσικής πολυμορφίας και υποστηρίζει τους στόχους του εν λόγω σχεδίου όσον αφορά (1) τη δια βίου εκμάθηση γλωσσών για όλους τους πολίτες από νεαρή ηλικία·(2) τη βελτίωση της γλωσσικής διδασκαλίας· και (3) τη δημιουργία ενός περιβάλλοντος φιλικού προς τις γλώσσες εντός της Ευρωπαϊκής Ένωσης·

1.2. επιδοκιμάζει την προσέγγιση που υιοθέτησε η Επιτροπή για την κατάρτιση του εν λόγω Σχεδίου Δράσης, χρησιμοποιώντας ως βάση την εμπειρία και τις αξιολογήσεις του Ευρωπαϊκού Έτους Γλωσσών 2001 και αναλαμβάνοντας συγχρόνως ευρεία διαδικασία διαβουλεύσεων κατά την προετοιμασία του σχεδίου αυτού·

1.3. εκτιμά ότι οι στόχοι του Σχεδίου Δράσης είναι φιλόδοξοι, αλλά απαραίτητοι, και θεωρεί ότι η πραγματοποίησή τους θα απαιτήσει την ανάληψη σημαντικών δεσμεύσεων από όλους, και ιδιαίτερα από τα κράτη μέλη·

1.4. δέχεται ότι το παρόν Σχέδιο Δράσης συμπληρώνει τις ενέργειες που αναλαμβάνονται από τα κράτη μέλη και από τις τοπικές και περιφερειακές αρχές, καθώς και ότι θα εφαρμοστεί χρησιμοποιώντας πόρους που είναι διαθέσιμοι στο πλαίσιο των υφισταμένων ευρωπαϊκών προγραμμάτων. Εντούτοις, η ΕΤΠ θεωρεί ότι οι διαθέσιμοι πόροι δεν είναι επαρκείς για την υλοποίηση ενός τόσο σημαντικού στόχου·

1.5. πιστεύει ότι οι όροι "πολυγλωσσία" και "πολυπολιτισμικότητα" που χρησιμοποιούνται σε ολόκληρο το Σχέδιο Δράσης χρήζουν αντικατάστασης από τους όρους "γλωσσική πολυμορφία" και "πολιτισμική πολυμορφία", οι οποίοι αντικατοπτρίζουν καλύτερα την απόκτηση μίας ικανότητας επικοινωνίας που επιτυγχάνεται με τη συγκέντρωση κάθε γνώσης και εμπειρίας, ικανότητας στο πλαίσιο της οποίας οι γλώσσες αλληλεξαρτώνται και αλληλεπιδρούν·

1.6. συμφωνεί ότι είναι σκόπιμο να προαχθεί η εκμάθηση ευρέος φάσματος γλωσσών και συνιστά να μην υποστηριχθεί η εκ των πραγμάτων εμφάνιση μίας lingua franca (κοινής γλώσσας συνεννόησης)·

1.7. τάσσεται υπέρ της αναγνώρισης, στο Σχέδιο Δράσης, των διαφόρων πρόσθετων πλεονεκτημάτων που συναρτώνται με την εκμάθηση γλωσσών, όπως οι γνωστικές δεξιότητες και η εμπέδωση της μητρικής γλώσσας. Ωστόσο, πρέπει συγχρόνως να τονισθούν και οι μεταβιβάσιμες δεξιότητες οι οποίες μπορούν να αναπτυχθούν, όπως η ικανότητα επικοινωνίας, παρουσίασης, απολογισμού, ανάλυσης και επίλυσης προβλημάτων. Οι εν λόγω δεξιότητες διαδραματίζουν σημαντικό ρόλο για την ανάπτυξη επιχειρηματικού πνεύματος και συμβάλουν κατ' αυτόν τον τρόπο στην υλοποίηση του στόχου του προγράμματος δράσης της Λισαβόνας προκειμένου να καταστεί η ΕΕ "η ανταγωνιστικότερη βασισμένη στη γνώση οικονομία στον κόσμο"·

1.8. χαιρετίζει την έμφαση που δίδεται από το Σχέδιο Δράσης στην "ικανότητα αποτελεσματικής επικοινωνίας" κατ' αντιδιαστολή προς την "ευχέρεια ομιλίας της μητρικής γλώσσας", καθότι η διατύπωση αυτή ανταποκρίνεται περισσότερο στην πραγματικότητα όσον αφορά τη διαδικασία εκμάθησης γλωσσών. Εντούτοις, η ΕΤΠ θεωρεί ότι ο υπαινιγμός που πραγματοποιείται στο Σχέδιο Δράσης, κατά τον οποίο οι ενεργές δεξιότητες είναι ανώτερες από την παθητική γνώση, ενδέχεται να μην είναι πάντοτε ακριβής και θα προτιμούσε η έμφαση που δίδεται στις "μερικές ικανότητες" στο αρχικό έγγραφο εργασίας των υπηρεσιών της Επιτροπής να αντικατοπτριζόταν κατά τον ίδιο τρόπο και στο Σχέδιο Δράσης·

1.9. είναι της γνώμης ότι στο Σχέδιο Δράσης δίδεται μεγαλύτερη έμφαση στην εκμάθηση ξένων γλωσσών από ό,τι στην απόκτηση μίας δεύτερης γλώσσας. Λαμβάνοντας υπόψη τα αυξανόμενα επίπεδα μετανάστευσης, τόσο προς την Ευρωπαϊκή Ένωση όσο και εντός της επικράτειάς της, η ΕΤΠ θεωρεί ότι η εκμάθηση μίας δεύτερης γλώσσας καθίσταται ολοένα και πιο σημαντική για όλες τις ηλικιακές ομάδες, προκειμένου να εξασφαλιστεί η αποτελεσματική ενσωμάτωση των μεταναστευτικών ομάδων στη χώρα υποδοχής·

Περιφερειακές διαφορές ως προς τις γλωσσικές δεξιότητες

Η Επιτροπή των Περιφερειών

1.10. σημειώνει ότι, στο προτεινόμενο Σχέδιο Δράσης, η Ευρωπαϊκή Επιτροπή δέχεται ότι δεν είναι δυνατόν να επιτευχθούν όλοι οι στόχοι του σχεδίου σε όλα τα κράτη μέλη και εντός του προκαθορισμένου χρονικού πλαισίου. Η ΕΤΠ εκτιμά ότι τούτο ενδέχεται να διευρύνει το χάσμα που υφίσταται μεταξύ περιοχών ως προς τις γλωσσικές δεξιότητες εντός της Ευρωπαϊκής Ένωσης·

1.11. εκφράζει, επομένως, την ανησυχία της για το γεγονός ότι το Σχέδιο Δράσης δεν περιλαμβάνει καμία πρόταση για την αντιμετώπιση των πρόδηλων περιφερειακών διαφορών ως προς τις γλωσσικές δεξιότητες, όπως προσδιορίστηκαν από το Ευρωβαρόμετρο το 2001, και θεωρεί ότι απαιτείται να δοθεί στο Σχέδιο Δράσης μεγαλύτερη έμφαση στις περιφερειακές πτυχές της εκμάθησης γλωσσών και των γλωσσικών δεξιοτήτων, συνεκτιμώντας τις περιφερειακές αποκλίσεις έναντι της εκμάθησης γλωσσών και των γλωσσικών δεξιοτήτων·

1.12. υποστηρίζει, κατά συνέπεια, την ιδέα περί διεξαγωγής μίας γλωσσικής δοκιμασίας εκ μέρους των κρατών μελών, με στόχο να διευκολυνθεί ο προσδιορισμός των αναγκών, η διαμόρφωση των γλωσσικών εκπαιδευτικών πολιτικών και η διευθέτηση των διαφορών ως προς τις γλωσσικές δεξιότητες·

Δράση για την εκμάθηση γλωσσών

Η Επιτροπή των Περιφερειών

1.13. θεωρεί ότι το Ευρωπαϊκό Γλωσσικό Χαρτοφυλάκιο (European Language Portfolio - ELP) αποτελεί χρήσιμο μέσο για την εκμάθηση γλωσσών δεδομένου ότι (1) ενθαρρύνει τους σπουδαστές γλωσσών να καταγράφουν και να αξιολογούν κάθε γλώσσα που μιλούν, ανεξαρτήτως επιπέδου γνώσεων· (2) παρακινεί τους σπουδαστές γλωσσών να υποδεικνύουν τα διαστήματα παραμονής τους στο εξωτερικό για εκπαιδευτικούς σκοπούς, ούτως ώστε να παρουσιάζουν ένα πληρέστερο βιογραφικό· (3) προωθεί την ανάπτυξη των στρατηγικών εκμάθησης γλωσσών με τη βοήθεια αναλυτικών καταλόγων· (4) παρέχει στους σπουδαστές γλωσσών τη δυνατότητα να παρουσιάζουν την εργασία τους στους εργοδότες και στους διευθυντές του εκάστοτε κύκλου σπουδών· και (5) διευκολύνει την προσαρμογή των μαθημάτων στις ιδιαίτερες ανάγκες και στους στόχους του κάθε σπουδαστή. Ως εκ τούτου, η ΕΤΠ πιστεύει ότι το ΕLP έχει τη δυνατότητα να τροποποιήσει τη γλωσσική διδασκαλία εντός της Ένωσης και ότι χρήζει μεγαλύτερης προβολής στο Σχέδιο Δράσης·

1.14. επιδοκιμάζει τη σύσταση που αφορά την επέκταση της Ολοκληρωμένης Εκμάθησης Περιεχομένου και Γλώσσας (ΟΕΠΓ), κυρίως σε διεπιστημονικά πτυχία πανεπιστημιακού επιπέδου τα οποία να περιλαμβάνουν ως συνιστώσα μία ξένη γλώσσα, αλλά συγχρόνως αναγνωρίζει ότι τούτο μπορεί να θέσει τους σπουδαστές ενώπιον επιπρόσθετων απαιτήσεων·

1.15. υποστηρίζει το Κοινό Ευρωπαϊκό Πλαίσιο Αναφοράς για τις Γλώσσες (CEF) του Συμβουλίου της Ευρώπης και θεωρεί ότι πρέπει να τύχει μεγαλύτερης προβολής στο Σχέδιο Δράσης, δεδομένου ότι δημιουργεί ένα πλαίσιο μέσα στο οποίο θα μπορούσαν να τοποθετηθούν οι εθνικές εξετάσεις και τα τυπικά προσόντα. Επί τούτου, επικροτεί την προτεινόμενη διάσκεψη εργασίας η οποία αποσκοπεί στο σχεδιασμό μηχανισμών για την υποστήριξη της χρήσης του CEF στις γλωσσικές δοκιμασίες και στην πιστοποίηση·

1.16. θεωρεί ότι οι τάξεις που αποτελούνται από μαθητές προερχόμενους από διαφορετικά περιβάλλοντα παρέχουν ένα πλούσιο υπόβαθρο για την προαγωγή της ανοχής, της ειλικρίνειας και της ανάπτυξης διαπολιτισμικών ικανοτήτων. Προκειμένου να εξασφαλιστεί ότι τούτο θα επιτευχθεί, η ΕΤΠ πιστεύει ότι τα προγράμματα κατάρτισης των καθηγητών σε όλα τα κράτη μέλη θα πρέπει να περιλαμβάνουν και μία συνιστώσα διαπολιτισμικών σπουδών·

1.17. είναι της γνώμης ότι η εκμάθηση γλωσσών από νεαρή ηλικία αποτελεί σταθερή βάση για τη μελλοντική γλωσσική ικανότητα και κρίνει σκόπιμο να ενισχυθούν τα προγράμματα εκμάθησης γλωσσών που απευθύνονται στα δημοτικά σχολεία, όπως συμβαίνει στην Ιρλανδία με την πρωτοβουλία "Οι σύγχρονες γλώσσες στην πρωτοβάθμια εκπαίδευση" ("The Modern Languages in Primary School Initiative"). Τα προγράμματα αυτά θα πρέπει να επεκταθούν σε έναν μεγαλύτερο αριθμό σχολείων και γλωσσών, συμπεριλαμβανομένης και της διδασκαλίας επίσημων εθνικών γλωσσών ως δεύτερης γλώσσας·

Υφιστάμενα ευρωπαϊκά προγράμματα

Η Επιτροπή των Περιφερειών

1.18. εκτιμά ότι τα προγράμματα Σωκράτης και Leonardo da Vinci συμβάλλουν τα μάλλα στην προαγωγή της κατάρτισης των καθηγητών, στη βελτίωση των γλωσσικών δεξιοτήτων και στην προώθηση της εκμάθησης γλωσσών. Εντούτοις, η ΕΤΠ θεωρεί ότι απαιτείται να μεγιστοποιηθεί η ενημέρωση και να απλοποιηθούν οι διαδικασίες εφαρμογής πολλών από τις συνιστώσες των εν λόγω προγραμμάτων που αφορούν την εκμάθηση γλωσσών, δεδομένου ότι έτσι θα αξιοποιηθούν περαιτέρω αυτά τα μέτρα για την εκμάθηση γλωσσών, τα οποία μέχρι στιγμής εφαρμόζονταν σε περιορισμένη κλίμακα·

1.19. υποστηρίζει την ενδυνάμωση των επαφών μεταξύ των σπουδαστών που φοιτούν στο πλαίσιο του προγράμματος Εrasmus και των "ντόπιων" σπουδαστών και τάσσεται υπέρ της ανάληψης δράσης εκ μέρους των ιδρυμάτων υποδοχής προκειμένου να ενθαρρυνθούν οι σπουδαστές του προγράμματος Εrasmus να παραδίδουν μαθήματα συνομιλίας και πολιτισμού στα τοπικά σχολεία/κοινοτικά κέντρα ή στα ιδρύματα στα οποία είναι εγγεγραμμένοι·

1.20. επιδοκιμάζει την πρόταση περί προώθησης της συμμετοχής των σπουδαστών του προγράμματος Εrasmus σε γλωσσικά μαθήματα στις λιγότερο ευρέως χρησιμοποιούμενες και στις λιγότερο διδασκόμενες γλώσσες των χωρών που συμμετέχουν στο πρόγραμμα Σωκράτης·

1.21. επικροτεί την αναγνώριση στο Σχέδιο Δράσης του ρόλου που μπορούν να διαδραματίσουν τα σχέδια αδελφοποίησης πόλεων για την κατανόηση άλλων πολιτισμών και για την προαγωγή της εκμάθησης γλωσσών στο τοπικό επίπεδο, με τη συμπερίληψη της γλωσσικής πολυμορφίας στις μελλοντικές προσκλήσεις υποβολής προτάσεων στο πλαίσιο του προγράμματος αδελφοποίησης πόλεων.

Γλωσσική πολυμορφία

Η Επιτροπή των Περιφερειών

1.22. δέχεται ότι η εκμάθηση γλωσσών και η γλωσσική πολυμορφία είναι ζητήματα που μπορούν να αντιμετωπιστούν με πολύ διαφορετικούς τρόπους σε διαφορετικά επίπεδα και αναγνωρίζει ότι οι τοπικές και περιφερειακές αρχές καλούνται να διαδραματίσουν σημαντικό ρόλο ως προς τούτο·

1.23. επιδοκιμάζει το γεγονός ότι στο Σχέδιο Δράσης οι εθνικές και υποεθνικές αρχές καλούνται να προωθήσουν τη γλωσσική πολυμορφία δια της ενεργού ενθάρρυνσης της διδασκαλίας και της εκμάθησης του ευρύτερου δυνατού φάσματος γλωσσών, συμπεριλαμβανομένων των περιφερειακών γλωσσών, των γλωσσών των μειονοτήτων και των μεταναστών, καθώς και των γλωσσών των κωφαλάλων·

1.24. παρατηρεί ότι, αν και τα κανονικά ευρωπαϊκά προγράμματα εκπαίδευσης, κατάρτισης και πολιτισμού είναι προσιτά στους ομιλητές όλων των γλωσσών, τούτο μπορεί να μην είναι ωστόσο αρκετό για ορισμένες γλωσσικές κατηγορίες. Η ΕΤΠ θεωρεί ότι απαιτείται να επιδειχθεί ιδιαίτερη προσοχή για την περαιτέρω ενίσχυση των περιφερειακών και μειονοτικών γλωσσών, σύμφωνα με τον Ευρωπαϊκό Χάρτη για τις Περιφερειακές και Μειονοτικές Γλώσσες.

2. Οι συστάσεις της Επιτροπής των Περιφερειών

Η Επιτροπή των Περιφερειών

2.1. καλεί την Επιτροπή να αντικαταστήσει τους όρους "πολυγλωσσία" και "πολυπολιτισμικότητα", οι οποίοι χρησιμοποιούνται σε ολόκληρο το Σχέδιο Δράσης, από τους όρους "γλωσσική πολυμορφία", και "πολιτισμική πολυμορφία" διότι οι όροι αυτοί αντικατοπτρίζουν καλύτερα τους στόχους του Σχεδίου Δράσης·

2.2. συνιστά να υπάρξει μεγαλύτερη ενημέρωση στο πλαίσιο του Σχεδίου Δράσης όσον αφορά το γεγονός ότι οι μεταβιβάσιμες δεξιότητες συνδέονται με την εκμάθηση γλωσσών·

2.3. προτείνει να αναγνωρισθεί περισσότερο στο Σχέδιο Δράσης η αξία των "μερικών ικανοτήτων" για την εκμάθηση ξένων γλωσσών.

Περιφερειακές διαφορές ως προς τις γλωσσικές δεξιότητες

Η Επιτροπή των Περιφερειών

2.4. καλεί τα κράτη μέλη να συμμορφωθούν με τη σύσταση του Συμβουλίου της Ευρώπης προς τα κράτη μέλη του περί διεξαγωγής μίας γλωσσικής δοκιμασίας για τον προσδιορισμό των αναγκών και τη διαμόρφωση των ενδεδειγμένων γλωσσικών εκπαιδευτικών πολιτικών·

2.5. ζητεί να καθιερωθούν κριτήρια στο Σχέδιο Δράσης προκειμένου να μπορέσουν τα κράτη μέλη να διερευνήσουν τις γλωσσικές δεξιότητες για τον εντοπισμό των περιφερειών που βρίσκονται σε μειονεκτική θέση, με σκοπό την εφαρμογή στοχοθετημένων μέτρων για την αντιμετώπιση τέτοιων ανισοτήτων σε ολόκληρη την επικράτεια της Ευρωπαϊκής Ένωσης.

Δράση για την εκμάθηση γλωσσών

Η Επιτροπή των Περιφερειών

2.6. συνιστά τα κράτη μέλη, σε συνεργασία με τις τοπικές και περιφερειακές αρχές, να προωθήσουν και να χρησιμοποιούν περισσότερο το Ευρωπαϊκό Γλωσσικό Χαρτοφυλάκιο (ELP) σε όλα τα επίπεδα, από τους μαθητές του δημοτικού σχολείου έως τους ενηλίκους σπουδαστές·

2.7. θεωρεί ότι, εάν πρόκειται να επεκταθεί η εφαρμογή της Ολοκληρωμένης Εκμάθησης Περιεχομένου και Γλώσσας (ΟΕΠΓ), τότε απαιτείται να παρασχεθεί η αναγκαία υποστήριξη προς τους σπουδαστές, όπως η παράδοση μαθημάτων σε ολιγάριθμα τμήματα και η ομαδική διδασκαλία στα σχολεία·

2.8. καλεί την προτεινόμενη διάσκεψη εργασίας σχετικά με τη χρήση του Κοινού Ευρωπαϊκού Πλαισίου Αναφοράς για τις Γλώσσες (CEF) (στο πλαίσιο της ενέργειας II.6.4) να καθιερώσει έναν συμπεφωνηθέντα μηχανισμό, χάρη στον οποίο να μπορεί το CEF να εφαρμοστεί με συνέπεια σε όλα τα κράτη μέλη για να συμβάλει στον καθορισμό προτύπων για τα τυπικά προσόντα και την πιστοποίηση των μαθημάτων γλώσσας, προκειμένου να αυξηθεί η διαφάνεια των προσόντων και, κατά συνέπεια, η κινητικότητα των εργαζομένων και των σπουδαστών·

2.9. υποστηρίζει τη διδασκαλία των εθνικών γλωσσών και των περιφερειακών γλωσσών που έχουν αναγνωρισθεί ως επίσημες γλώσσες εντός ενός κράτους μέλους, ως ξένων γλωσσών, στις ομάδες μεταναστών κάθε ηλικίας για την εξασφάλιση καλύτερης ενσωμάτωσης στις κοινότητες υποδοχής τους και θεωρεί ότι επιβάλλεται να υποστηριχθεί από το Σχέδιο Δράσης η κατάρτιση, ο προσδιορισμός και η διάδοση των βέλτιστων πρακτικών σε αυτόν τον τομέα, καθώς και άλλες ενέργειες προκειμένου να εξασφαλιστεί ότι οι δεξιότητες που απαιτούνται για την παροχή τέτοιου είδους διδασκαλίας είναι διαθέσιμες σε όλα τα κράτη μέλη·

2.10. καλεί τους αρμόδιους για τα προγράμματα κατάρτισης των καθηγητών σε όλα τα κράτη μέλη να συμπεριλάβουν και μία συνιστώσα διαπολιτισμικών σπουδών σε όλα τα συναφή προγράμματα, και όχι μόνον σε εκείνα που προορίζονται για την κατάρτιση των καθηγητών ξένων γλωσσών.

Υφιστάμενα ευρωπαϊκά προγράμματα

Η Επιτροπή των Περιφερειών

2.11. ζητεί από την Ευρωπαϊκή Επιτροπή να απλοποιήσει τις διαδικασίες εφαρμογής για την υποστήριξη της εκμάθησης γλωσσών στο πλαίσιο των προγραμμάτων Σωκράτης και Leonardo da Vinci και καλεί, ομοίως, τις αρμόδιες εθνικές υπηρεσίες να ενθαρρύνουν την περαιτέρω προβολή των προγραμμάτων αυτών και τη σχετική ενημέρωση, με σκοπό να αξιοποιηθούν ακόμη περισσότερο οι συνιστώσες των εν λόγω προγραμμάτων που αφορούν την εκμάθηση γλωσσών·

2.12. αιτείται την καταγραφή και τη διάδοση παραδειγμάτων βέλτιστων πρακτικών σχετικά με το πώς μπορεί να βελτιωθεί η ενσωμάτωση, καθώς και σχετικά με τη διασύνδεση των σπουδαστών στα προγράμματα ανταλλαγής και των "ντόπιων" σπουδαστών και των κοινοτήτων τους·

2.13. καλεί την Επιτροπή και τις εθνικές υπηρεσίες να συνεργαστούν εξίσου στενά με τις τοπικές και περιφερειακές αρχές, καθώς και με τα πανεπιστήμια, στις περιοχές όπου ομιλούνται λιγότερο ευρέως χρησιμοποιούμενες και λιγότερο διδασκόμενες γλώσσες, προκειμένου να ενθαρρύνουν περισσότερους σπουδαστές του προγράμματος Εrasmus να παρακολουθήσουν μαθήματα σε αυτές τις γλώσσες πριν από την έναρξη της ανταλλαγής τους στο πλαίσιο του προγράμματος Εrasmus·

2.14. αιτείται, στο πλαίσιο της πολυγλωσσικής πτυχής των μελλοντικών προσκλήσεων υποβολής προτάσεων για την αδελφοποίηση πόλεων, να δοθεί επίσης έμφαση στην ηλεκτρονική αδελφοποίηση (e-twinning) των σχολείων, με σκοπό τη δημιουργία παιδαγωγικών εταιρικών σχέσεων μεταξύ των σχολείων, την ενθάρρυνση της εκμάθησης γλωσσών και του διαπολιτισμικού διαλόγου, καθώς και την προαγωγή της συνειδητοποίησης της γλωσσικής και της πολιτισμικής πολυμορφίας στην κοινωνία.

Γλωσσική πολυμορφία

Η Επιτροπή των Περιφερειών

2.15. προτείνει την καθιέρωση ενός πολυετούς προγράμματος για την εκμάθηση γλωσσών και τη γλωσσική πολυμορφία, λαμβάνοντας ως βάση την επιτυχία του Ευρωπαϊκού Έτους Γλωσσών 2001 και την εμπειρία του Σχεδίου Δράσης. Ένα κατάλληλο μέρος των διαθέσιμων πόρων θα πρέπει να χρησιμοποιηθεί για την περαιτέρω ενίσχυση των περιφερειακών και μειονοτικών γλωσσών, προκειμένου να υποστηριχθούν ενέργειες που αποσκοπούν στη δημιουργία κλίματος αποδοχής της γλωσσικής πολυμορφίας, στην ανταλλαγή εμπειριών και στην προβολή των πλεονεκτημάτων που συνεπάγεται η εκμάθηση γλωσσών·

2.16. υποστηρίζει τις προτάσεις που έχουν υποβληθεί προσφάτως στο Ευρωπαϊκό Κοινοβούλιο περί σύστασης Ευρωπαϊκού Οργανισμού για τη Γλωσσική Πολυμορφία και την Εκμάθηση Γλωσσών, με στόχο την παρακολούθηση της εφαρμογής του παρόντος Σχεδίου Δράσης και την προαγωγή μίας πολυγλωσσικής Ευρώπης και ενός περιβάλλοντος φιλικού προς τις γλώσσες.

Επακόλουθες Ενέργειες

Η Επιτροπή των Περιφερειών

2.17. εκτιμά ότι - ελλείψει Ευρωπαϊκού Οργανισμού για τη Γλωσσική Πολυμορφία και την Εκμάθηση Γλωσσών - η πρόταση περί σύστασης μόνιμης ομάδας υψηλού επιπέδου, απαρτιζόμενης από διαφόρους εκπροσώπους η οποία θα διευκολύνει την παρακολούθηση του παρόντος Σχεδίου Δράσης, είναι ικανοποιητική. Η ΕΤΠ θεωρεί ότι η εν λόγω ομάδα υψηλού επιπέδου θα μπορούσε, επίσης, να λειτουργήσει και ως βήμα συζήτησης των εξελίξεων στο πλαίσιο της πολιτικής για την εκμάθηση γλωσσών και, επιπλέον, προτείνει την εκπροσώπησή της σε αυτή την ομάδα, λαμβανομένης υπόψη της συμβολής που μπορούν να έχουν οι τοπικές και περιφερειακές αρχές τόσο στην υλοποίηση των στόχων του Σχεδίου Δράσης όσο και στην ανάπτυξη της πολιτικής στον εν λόγω τομέα.

Βρυξέλλες, 20 Νοεμβρίου 2003.

Ο Πρόεδρος

της Επιτροπής των Περιφερειών

Albert Bore

(1) ΕΕ C 19 της 22.1.2002, σ. 23.

(2) ΕΕ C 357 της 14.12.2001, σ. 33.

(3) ΕΕ C 156 της 6.6.2000, σ. 33.